Oficiālais Vēstnesis L 158 , 17/06/1997 Lpp. 0021 - 0027



Komisijas Regula (EK) Nr. 1093/97 (1997. gada 16. jūnijs), ar kuru nosaka melonēm un arbūziem piemērojamos tirdzniecības standartus EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1996. gada 28. oktobra Regulu (EK) Nr. 2200/96 par augļu un dārzeņu tirgus kopīgo organizāciju [1] un jo īpaši tās 2.panta 2. punktu, tā kā Regulas (EK) Nr. 2200/96 I pielikumā ir uzskaitīti produkti, attiecībā uz kuriem jāpieņem standarti; tā kā no pielikumā uzskaitītajiem produktiem Kopienas standarti vēl nav noteikti melonēm un arbūziem; tā kā tādēļ jānosaka šo produktu tirdzniecības standarti; tā kā tālab, lai nodrošinātu pārskatāmību pasaules tirgū, jāņem vērā standarti, ko attiecībā uz šiem produktiem ieteikusi Apvienoto Nāciju Organizācijas Eiropas Ekonomikas komisija; tā kā, piemērojot šos standartus, tirgū nenonāktu nepietiekamas kvalitātes produkti, virzot ražošanu uz patērētāju prasību apmierināšanu un veicinot tirdzniecību godīgas konkurences apstākļos, tādējādi palīdzot paaugstināt ražošanas rentabilitāti; tā kā šos standartus piemēro visos tirdzniecības posmos; tā kā pārvadājumi lielos attālumos, uzglabāšana ilgāk par noteikto laiku un dažādās darbības, kam produkti ir pakļauti, var izraisīt zināmu bojāšanās pakāpi, kas rodas produkta bioloģiskās attīstības vai tā ātrās bojāšanās dēļ; tā kā šāda bojāšanās būtu jāņem vērā, piemērojot standartus tirdzniecības posmiem, kas seko pēc produktu nosūtīšanas; tā kā šajā regulā paredzētie pasākumi saskan ar Augļu un dārzeņu pārvaldības komitejas atzinumu, IR PIEŅĒMUSI ŠO REGULU. 1. pants 1. Tirdzniecības standarti, ko piemēro: - melonēm, uz kurām attiecas KN kods 08071900, - arbūziem, uz kuriem attiecas KN kods 08071100, ir izklāstīti attiecīgi I un II pielikumā. 2. Šos standartus piemēro visos tirdzniecības posmos saskaņā ar nosacījumiem, kas paredzēti Regulā (EK) Nr. 2200/96. Posmos, kas seko produktu nosūtīšanai, tomēr ir atļautas šādas pielaides: a) svaiguma un turgora neliela samazināšanās; b) attiecībā uz produktiem, kas nav augstākā labuma, viegli bojājumi to bioloģiskās attīstības un ātrās bojāšanās dēļ. 2. pants Šī regula stājas spēkā 1997. gada 1. jūlijā. Šī regula uzliek saistības kopumā un ir tieši piemērojama visās dalībvalstīs. Briselē, 1997. gada 16. jūnijā Komisijas vārdā — Komisijas loceklis Franz Fischler [1] OV L 297, 21.11.1996., 1. lpp. -------------------------------------------------- I PIELIKUMS MELOŅU STANDARTI I. PRODUKTA DEFINĪCIJA Šis standarts attiecas uz to šķirņu melonēm, kas izaudzētas no Cucumis melo L. un jāpiegādā patērētājam svaigas, bet neattiecas uz melonēm, kas paredzētas rūpnieciskai pārstrādei. II. NOTEIKUMI ATTIECĪBĀ UZ KVALITĀTI Standarta mērķis ir noteikt kvalitātes prasības melonēm pēc to sagatavošanas un iepakošanas. A. Obligātās prasības Ievērojot īpašus noteikumus attiecībā uz katru šķiru un pieļaujamās pielaides, visu šķiru melonēm jābūt: - nebojātām [1], - veselām; produktus, ko skārusi puve vai kas sabojājušies tā, ka kļuvuši nederīgi patēriņam, neizmanto, - tīrām, faktiski bez jebkādiem redzamiem svešķermeņiem, - svaigām pēc izskata, - faktiski bez kaitēkļiem, - faktiski bez bojājumiem, ko izraisījuši kaitēkļi, - stingrām, - bez pārmērīga ārējā mitruma, - bez svešas smaržas un/vai garšas. Melonēm jābūt pietiekami gatavām un nobriedušām [2]. Meloņu gatavībai un stāvoklim jābūt tādam, lai tās varētu: - transportēt un pārkraut, un - apmierinošā stāvoklī nogādāt galapunkta vietā. B. Klasifikācija Melones iedala divās šķirās, kas noteiktas turpmāk: i) I šķira Šīs šķiras melonēm jābūt labas kvalitātes. Tām jābūt ar šķirnei vai tirdzniecības tipam raksturīgajām īpašībām. Tomēr ir pieļaujami šādi nelieli defekti ar noteikumu, ka tie neietekmē produkta kopējo izskatu, uzglabāšanas kvalitāti un noformējumu iepakojumā: - nelielas formas izmaiņas, - nelielas izmaiņas krāsojumā (mizas bālganumu vietā, kurā auglis augšanas laikā saskāries ar zemi, neuzskata par bojājumu), - nelieli plankumi, kas radušies berzes vai pārkraušanas rezultātā, - nelieli saauguši ieplaisājumi ap kātiņu, kas ir īsāki par 2 cm un nesasniedz augļa mīkstumu. Kātiņa garums, ja auglis ir piederīgs šķirnēm, kuru auglis nogatavošanās laikā neatdalās no kātiņa, nedrīkst pārsniegt 2 cm attiecībā uz Charentais, Ogen un Galia tipa šķirnēm un 5 cm attiecībā uz pārējām melonēm, taču jebkurā gadījumā kātiņam ir jābūt, un tam ir jābūt nebojātam. ii) II šķira Šajā šķirā ietver melones, kas nav piemērotas, lai tās ietvertu I šķirā, bet kas atbilst iepriekš minētajām obligātajām prasībām. Ar noteikumu, ka melones saglabā tām raksturīgās īpašības attiecībā uz kvalitāti, uzglabāšanas kvalitāti un noformējumu, ir pieļaujami šādi defekti: - formas izmaiņas, - izmaiņas krāsojumā (mizas bālganumu vietā, kurā auglis augšanas laikā saskāries ar zemi, neuzskata par defektu), - nelieli saspiedumi, - nelieli ieplaisājumi vai dziļas švīkas, kas neskar augļa mīkstumu un ir sausas, - mizas plankumi, kas radušies berzes vai pārkraušanas rezultātā. III. NOTEIKUMI ATTIECĪBĀ UZ KLASIFICĒŠANU PĒC LIELUMA Lielumu nosaka pēc vienas vienības svara vai pēc augļa plakanās daļas diametra. Minimālie lielumi ir šādi: Klasificēšana pēc lieluma atkarībā no svara: —Charentais, Ogen un Galia tipa melones | 250 g, | —pārējās melones | 300 g. | Klasificēšana pēc lieluma atkarībā no diametra: —Charentais, Ogen un Galia tipa melones | 7,5 cm, | —pārējās melones | 8 cm, | Ja lielums izteikts pēc svara, lielākās melones svars katrā iepakojumā nedrīkst pārsniegt mazākās melones svaru vairāk kā par 50 %. Ja lielums izteikts pēc diametra, lielākās melones diametrs nedrīkst pārsniegt mazākās melones diametru vairāk kā par 20 %. Klasificēšana pēc lieluma ir obligāta abām šķirām. IV. NOTEIKUMI ATTIECĪBĀ UZ PIELAIDĒM Katrā iepakojumā ir pieļaujamas pielaides, kas attiecas uz kvalitāti un lielumu tiem produktiem, kuri neatbilst norādītās šķiras prasībām. A. Kvalitātes pielaides i) I šķira 10 % meloņu pēc skaita vai svara, kas neatbilst šķiras prasībām, bet atbilst II šķiras prasībām vai izņēmuma kārtā iekļaujas minētās šķiras pielaižu robežās. ii) II šķira 10 % meloņu pēc skaita vai svara, kas neatbilst ne šķiras prasībām, ne obligātajām prasībām, izņemot produktus, ko skārusi puve vai jebkurš cits bojājums, kā dēļ tie nav derīgi lietošanai pārtikā. B. Pielaides attiecībā uz lielumu Attiecībā uz visām šķirām: 10 % meloņu pēc skaita vai svara, kas precīzi neatbilst lielumam, kāds norādīts uz iepakojuma. V. NOTEIKUMI ATTIECĪBĀ UZ NOFORMĒJUMU A. Vienādība Visu iepakojumu saturam jābūt vienādam, un tajos jābūt tikai vienas izcelsmes, šķirnes vai tirdzniecības tipa, kvalitātes un lieluma melonēm, kuras acīmredzami sasniegušas vienādu gatavības un brieduma pakāpi un ir acīmredzami vienā krāsā. Iepakojuma satura redzamajai daļai jāraksturo viss saturs. B. Iepakojums Melonēm jābūt iepakotām tā, lai produkts būtu pienācīgi aizsargāts. Materiāliem, ko izmanto iepakojuma iekšpusē, jābūt jauniem, tīriem un tādas kvalitātes, kas ļauj pasargāt produktu no jebkādiem ārējiem vai iekšējiem bojājumiem. Materiālus, jo īpaši papīru vai zīmogus ar tirdzniecības specifikācijām atļauts izmantot ar noteikumu, ka drukāšana vai marķēšana ir veikta ar tinti vai līmi, kas nav toksiska. Iepakojumiem jābūt bez jebkādiem svešķermeņiem. VI. NOTEIKUMI ATTIECĪBĀ UZ MARĶĒŠANU Uz katra iepakojuma jābūt šādai informācijai, kas uzrakstīta uz vienas iepakojuma puses, ir salasāma, neizdzēšami marķēta un redzama no ārpuses: A. Identifikācija Fasētājs un/vai ekspeditors: nosaukums un adrese vai oficiāli piešķirts vai pieņemts kods. Gadījumā, ja izmanto kodu, norāde "fasētājs un/vai ekspeditors (vai atbilstīgi saīsinājumi)" tomēr jāuzrāda cieši kopā ar kodu. B. Produkcijas veids - "Melones", ja saturs nav redzams no ārpuses, - šķirnes vai tirdzniecības tipa nosaukums (, piem., Charentais). C. Produkcijas izcelsme - izcelsmes valsts un pēc izvēles valsts, reģionālais vai vietējais ģeogrāfiskais nosaukums. D. Tirdzniecības specifikācijas - šķira, - lielums, kas izteikts ar minimālo un maksimālo svaru vai minimālo un maksimālo diametru, - vienību skaits (nav obligāts). E. Oficiālā kontroles atzīme (nav obligāta) [1] Nelielu nogludinātu skrambu, kas radusies, automātiski mērot refrakcijas indeksu, tomēr neuzskata par defektu. [2] Augļa mīkstuma refrakcijas indeksam jābūt vismaz 8 %, un to mēra mīkstuma viduspunktā augļa plakanajā daļā. -------------------------------------------------- II PIELIKUMS ARBŪZU STANDARTI I. PRODUKTA DEFINĪCIJA Šis standarts attiecas uz to šķirņu arbūziem, kas izaudzēti no Citrullus lanatus (Thunb.) Matsum. et Nakai un jāpiegādā patērētājiem svaigi, bet neattiecas uz arbūziem, kas paredzēti rūpnieciskai pārstrādei. II. NOTEIKUMI ATTIECĪBĀ UZ KVALITĀTI Standarta mērķis ir noteikt kvalitātes prasības arbūziem pēc to sagatavošanas un iepakošanas. A. Obligātās prasības Ievērojot īpašus noteikumus attiecībā uz katru šķiru un pieļaujamās pielaides, visu šķiru arbūziem jābūt: - nebojātiem, - veseliem; produktus, ko skārusi puve vai kas sabojājušies tā, ka kļuvuši nederīgi patēriņam, neizmanto, - tīriem, faktiski bez jebkādiem redzamiem svešķermeņiem, - faktiski bez kaitēkļiem, - faktiski bez bojājumiem, ko izraisījuši kaitēkļi, - stingriem un pietiekami gataviem; to mīkstuma krāsai un garšai būtu jāatbilst pietiekamai gatavībai, - neieplaisājušiem, - bez pārmērīga ārējā mitruma, - bez svešas smaržas un/vai garšas. Arbūzu gatavībai un stāvoklim jābūt tādam, lai tos varētu: - transportēt un pārkraut, un - apmierinošā stāvoklī nogādāt galapunkta vietā. B. Klasifikācija Arbūzus iedala divās šķirās, kas noteiktas turpmāk: i) I šķira Šīs šķiras arbūziem jābūt labas kvalitātes. Tiem jābūt: - ar pareizu formu un šķirnei raksturīgajām īpašībām, - bez ieplaisājumiem un saspiedumiem; nelielus virspusējus ieplaisājumus neuzskata par defektiem. Pieļaujamas nelielas izmaiņas krāsojumā arbūza bālākajā daļā, kura augšanas laikā bijusi saskarē ar zemi. Arbūza kāts nedrīkst būt garāks par 5 cm. ii) II šķira Šajā šķirā ietver arbūzus, kas nav piemēroti, lai tos ietvertu I šķirā, bet kas atbilst iepriekš minētajām obligātajām prasībām. Ar noteikumu, ka arbūzi saglabā tiem raksturīgās īpašības attiecībā uz kvalitāti, uzglabāšanas kvalitāti un noformējumu, ir pieļaujami šādi defekti: - nelielas formas izmaiņas, - nelielas izmaiņas mizas krāsojumā, - nelieli saspiedumi vai virspusēji defekti, jo īpaši mehāniskas iedarbības vai parazītu, vai slimību radītu bojājumu dēļ. III. NOTEIKUMI ATTIECĪBĀ UZ KLASIFICĒŠANU PĒC LIELUMA Lielumu nosaka pēc vienas vienības svara. Minimālais arbūza svars ir noteikts 1,5 kg. Ja arbūzi ir iepakojumā, viena iepakojuma vieglākās un smagākās vienības svara starpībai nebūtu jāpārsniedz 2 kg vai 3,5 kg, ja vieglākās vienības svars pārsniedz 6 kg. Šis relatīvi vienādais svars nav obligāts attiecībā uz arbūziem bez iepakojuma. IV. NOTEIKUMI ATTIECĪBĀ UZ PIELAIDĒM Katrā iepakojumā vai katrā produktu partijā, kas ir bez iepakojuma, ir pieļaujamas pielaides attiecībā uz kvalitāti un lielumu tiem produktiem, kas neatbilst norādītās šķiras prasībām. A. Kvalitātes pielaides i) I šķira 10 % arbūzu pēc skaita vai svara, kas neatbilst šķiras prasībām, bet atbilst II šķiras prasībām vai izņēmuma kārtā iekļaujas minētās šķiras pielaižu robežās. ii) II šķira 10 % arbūzu pēc skaita vai svara, kas neatbilst ne šķiras prasībām, ne obligātajām prasībām, izņemot produktus, ko skārusi puve vai jebkurš cits bojājums, kā dēļ tie nav derīgi lietošanai pārtikā. B. Pielaides attiecībā uz lielumu Attiecībā uz visām šķirām: 10 % arbūzu pēc skaita vai pēc svara, kas neatbilst norādītajam lielumam, bet ne vairāk kā 1 kg virs vai zem noteiktā lieluma. Pielaidi nekādā gadījumā nedrīkst attiecināt uz augli, kura svars ir mazāks par 1 kg. V. NOTEIKUMI ATTIECĪBĀ UZ NOFORMĒJUMU A. Vienādība Visu iepakojumu vai neiepakotu produktu partiju saturam jābūt vienādam, un tajā jābūt tikai vienas izcelsmes, šķirnes un kvalitātes arbūziem. Iepakojuma satura vai neiepakotu produktu partijas redzamajai daļai jāraksturo viss saturs. I šķiras arbūzu formai un mizas nokrāsai turklāt jābūt vienādai. B. Iepakojums Arbūziem jābūt iepakotiem tā, lai produkts būtu pienācīgi aizsargāts. Materiāliem, ko izmanto iepakojuma iekšpusē, jābūt jauniem, tīriem un tādas kvalitātes, kas ļauj pasargāt produktu no jebkādiem ārējiem vai iekšējiem bojājumiem. Materiālus, jo īpaši papīru vai zīmogus ar tirdzniecības specifikācijām atļauts izmantot ar noteikumu, ka drukāšana vai marķēšana ir veikta ar tinti vai līmi, kas nav toksiska. Iepakojumiem vai neiepakotu produktu partijām jābūt bez jebkādien svešķermeņiem. Bez iepakojuma pārvadāti arbūzi jānorobežo no transporta līdzekļa grīdas un sienām ar atbilstošu aizsargmateriālu, kuram jābūt jaunam un tīram un kurš nevar pārnest uz augli nekādu neatbilstošu garšu vai smaržu. C. Noformējums Arbūzus var noformēt: - iepakojumos, - neiepakotā veidā. VI. NOTEIKUMI ATTIECĪBĀ UZ MARĶĒŠANU Uz katra iepakojuma jābūt šādai informācijai, kas uzrakstīta uz vienas iepakojuma puses, ir salasāma un neizdzēšami marķēta un redzama no ārpuses. Attiecībā uz arbūziem, kurus transportē bez iepakojuma (tiešā iekraušana transportlīdzeklī), šai informācijai jābūt preču pavaddokumentā, kas piestiprināts transporta līdzekļa iekšpusē redzamā vietā. Šā tipa noformējumam norāde par lielumu, neto svaru vai vienību skaitu nav obligāta. A. Identifikācija Fasētājs un/vai ekspeditors: nosaukums un adrese vai oficiāli piešķirts vai pieņemts kods. Gadījumā, ja izmanto kodu, norāde "fasētājs un/vai ekspeditors (vai atbilstīgi saīsinājumi)" tomēr jāuzrāda cieši kopā ar kodu. B. Produkcijas veids - "Arbūzi", ja saturs no ārpuses nav redzams. C. Produkcijas izcelsme - Izcelsmes valsts un pēc izvēles apgabals, kurā produkts audzēts, vai valsts, reģiona vai vietējais ģeogrāfiskais nosaukums. D. Tirdzniecības specifikācijas - šķira, - lielums (ja arbūzi klasificēti pēc lieluma), kas izteikts ar minimālo un maksimālo svaru, - neto svars vai vienību skaits. E. Oficiālā kontroles atzīme (nav obligāta) --------------------------------------------------